Austrálsky dolár

Austrálsky dolár (skratka AUD alebo AU$) je od roku 1966 oficiálna mena krajín Austrálskeho zväzu, vrátane Austrálskeho antarktického teritória, Vianočného ostrova, Kokosových (Keelingových) ostrovov, Heardovho ostrova a McDonaldovych ostrovov a ostrova Norfolk, ako aj nezávislých pacifických ostrovných štátov Kiribati, Nauru a Tuvalu. Austrálsky dolár sa delí na 100 centov.
Niekedy sa mu zanietene hovorí „Aussie battler“; počas nepriaznivého obdobia v rokoch 2001 a 2002 sa niekedy prezýval „pacifické peso“.
Austrálsky dolár je šiesta najčastejšie obchodovaná mena na svete (po americkom dolári, eure, britskej libre, jene a kanadskom dolári). Približne 4 – 5% celosvetových transakcií je vykonaných v austrálskej mene. Austrálsky dolár je obľúbený vďaka minimálnemu zasahovaniu vlády na zahraničných výmenných trhoch, všeobecne stabilnému ekonomickému a politickému prostrediu.
Austrálsky dolár bol prvom menou na svete, ktorá zaviedla v roku 1988 polymérové bankovky. Všetky dnešné austrálske bankovky sú z polyméru.

História

Austrálsky dolár bol zavedený 14. februára 1966. Nahradil austrálsku libru a zaviedol desiatkový systém. V roku 1965 pred zavedením novej meny navrhoval vtedajší predseda vlády Austrálie Robert Menzies pomenovanie Royal, to sa však nestretlo s pochopením austrálskej verejnosti a tak nová mena dostala pomenovanie dolár. Pri zavedení boli dva doláre vymieňané za jednu libru, prípadne jeden dolár za desať šilingov. Od roku 1983 je austrálsky dolár voľne zameniteľnou menou.
V roku 2001 po prvý raz klesla hodnota austrálskeho dolára pod 50 amerických centov. V súčasnosti sa jeho hodnota pohybuje okolo 75 amerických centov.

Mince

Všetky mince majú na lícnej strane portrét Alžbety II. a sú razené Kráľovskou austrálskou mincovňou. V rokoch 1990 – 1991 boli z obehu stiahnuté jedno a dvojcentové mince a hotovostné operácie sú odvtedy zaokrúhľované na najbližších päť centov, alebo, so súhlasom obchodníka, zaokrúhlené smerom nadol. Pri príležitosti 40. výročia zavedenia austrálskeho dolára boli v roku 2006 vydané pamätné sady, ktoré obsahovali i 1- a 2-centové mince. V obehu je tiež množstvo pamätných mincí, najmä v hodnote 50 centov, ale i v hodnotách 20 centov a 1 dolár.
Existuje aj množstvo hliníkovo-bronzových a bimetalických päťdolárových mincí a množstvo strieborných a zlatých mincí vyšších hodnôt. Tieto sa zvyčajne nepoužívajú pri platbách, ale sú, rovnako ako v iných krajinách, platným platidlom.
V súčasnosti sú v bežnom obehu 5-, 10-, 20-, a 50-centové a 1- a 2-dolárové mince.

Bankovky

Austrálske bankovky majú nominálne hodnoty 5, 10, 20, 50 a 100 dolárov. 5–dolárová bankovka bola uvedená až v roku 1967. Pôvodne existovali i 1- a 2-dolárové bankovky, boli však vymenené za mince v rokoch 1984 a 1988.
V roku 1988 pri príležitosti 200. výročia európskeho osídlenia Austrálie bola vydaná polymérová päťdolárová bankovka s priehľadným „okienkom“ s opticky premenlivou podobizňou Jamesa Cooka, ako bezpečnostným prvkom. Austrálska mena bola prvou na svete, ktorá použila takúto bankovku.
Napriek úvodným ťažkostiam, austrálska rezervná banka videla potenciál polymérových bankoviek a dnes je celá sada austrálskych bankoviek z polyméru.